Samkeppniseftirlitið hefur haft til umfjöllunar kaup Tryggingamiðstöðvarinnar hf. á Lykli fjármögnun hf . Fram kemur í samrunaskrá að Aðalstarfsemi TM felist í skaðatryggingarekstri og fjármálarekstri , svo og líftryggingarekstri í gegnum dótturfélag sitt , Líftryggingamiðstöðina hf . Tilgangur félagsins samkvæmt samþykktum þess sé að hafa með höndum hvers konar vátryggingar aðrar en líftryggingar , þ.m.t. endurtryggingar , svo og hliðarstarfsemi sem heimil sé að lögum . Þá segir að Lykill sé lánafyrirtæki sem stundi eignatryggða fjármögnun og fjármagni bíla - , véla og tækjakaup fyrir einstaklinga og fyrirtæki . Tilgangur Lykils samkvæmt samþykktum félagsins sé eignarleiga , lánastarfsemi og önnur fjármálaþjónusta . Eftir rannsókn málsins er það mat Samkeppniseftirlitsins að samruni TM og Lykils leiði ekki til þess að markaðsráðandi staða verði til eða styrkist , eða að samkeppni verði raskað að öðru leyti með umtalsverðum hætti . Af þeim sökum er það niðurstaða eftirlitsins að ekki séu forsendur til að aðhafast vegna þessa samruna .